遷居之夕聞鄰舍兒誦書欣然而作
作者：蘇軾
朝代：宋

paragraphs: 幽居亂蛙黽，生理半人禽。
跫然已可喜，况聞弦誦音。
兒聲自圓美，誰家兩青衿。
且欣集齊咻，未敢笑越吟。
九齡起韶石，姜子家日南。
吾道無南北，安知不生今。
海闊尚挂斗，天高欲橫參。
荆榛短牆缺，燈火破屋深。
引書與相和，置酒仍獨斟。
可以侑我醉，琅然如玉琴。